钦定古今图书集成/理学汇编/文学典/第117卷 > 胡从治
## 钦定古今图书集成/理学汇编/文学典/第117卷 > 胡从治

按《江西通志》：“从治号醉愚，南昌贡生。博通经史，天性
孝友，母死，结茅庵墓侧，每日为母诵经礼忏，晨昏绕
墓哀号，三年如一日。毁瘠成病，几至不起。精诗歌古
文词，屡试冠军。从游尝数十人，所得束修，悉以分散
兄弟及亲戚之贫乏者。有故人远宦，捐俸二百金为
寿，寄门人家。俄其家火来告曰：‘金化去矣’。从治莞然”
一笑，不更问也。晚以岁荐除永宁训导，以经义治事
教育诸生，时比之胡安定焉。未几，弃官高卧不仕，作
《陈三召传》以见志。所著有《史论、奇人录》《嘉话录》《昔友
小传》《醉愚吟槁》，凡数十卷。